Schweizer-onnie: LUR maak ommeswaaiElana Barkhuizen. Foto: Verskaf Sello Lehari, LUR vir onderwys in Noordwes, gaan nie die vakbond Solidariteit se dringende aansoek om die skorsing van Elana Barkhuizen, die onderwyseres van Laerskool Schweizer-Reneke, met onmiddellike effek tersyde te stel teenstaan nie. Solidariteit het vroeër bekend gemaak die aansoek word Donderdag in die Johannesburgse arbeidshof aangehoor en dat Lehari se opponerende stukke nog nie teen Woensdagoggend beteken was nie. Hy het vroeër aangedui dat hy die hofaansoek gaan teenstaan. Lehari het egter nou in hofdokumente wat Woensdagmiddag ingedien is te kenne gegee dat hy nie die aansoek gaan opponeer nie. Hy ontken ook verder dat hy enige bedoeling gehad het om Barkhuizen persoonlik enige skade te berokken of dat hy haar as ŉ rassis bestempel het. Lehari gee ook in die hofstukke toe dat hy nie by magte is om Barkhuizen te skors nie en dat hy slegs bevestig het wat die skool se beheerliggaam aan hom oorgedra het. Die skoolbeheerliggaam gaan ook nie Solidariteit se aansoek teenstaan nie en het kennis gegee dat die liggaam hom by die uitspraak sal berus. Volgens Lehari sal hy hom ook by die uitspraak berus. Solidariteit se aansoek sal dus steeds môre in die arbeidshof aangehoor word, maar die hof sal ŉ beslissing maak sonder enige opponerende argumente. Sello Lehari Noordwes se LUR vir onderwys. Foto: Noordwes-regering Barkhuizen is geskors nadat ŉ foto van ŉ gr. R-klas by dié skool landwyd opslae gemaak en ŉ rasse-herrie by die skool laat losbars het. Op die gewraakte foto kan gesien word hoe 18 wit leerders almal saam in die middel van die klaskamer by ŉ lang tafel sit, terwyl vier swart leerders apart by ŉ tafel voor die deur van die klaskamer sit. Daar is reeds ook bevestig dat die foto wat tot Barkhuizen se skorsing aanleiding gegee het nie in haar klas geneem is nie, maar in haar kollega se klaskamer waar Barkhuizen vir ŉ wyle toesig gehou het. Barkhuizen voer in hofdokumente aan sy is glad nie voor die tyd ingelig van die voorneme om haar te skors nie en dat daar nie redes gegee is oor hoekom sy geskors word nie. Sy beweer sy is ook nie die geleentheid gegee om redes aan te voer hoekom sy nie geskors moet word nie. Barkhuizen is telefonies deur die hoof van die skool meegedeel dat daar ná konsultasie met die LUR besluit is om haar te skors. Die LUR het kort daarna op die skool se verhoog haar skorsing aan lede van die publiek en die media aangekondig. Die hofverrigtinge sal môre soos beplan voortgaan omdat die hof steeds oor die wettigheid van die skorsing moet beslis. Barkhuizen sal ook môre se hofverrigtinge bywoon.